



Pripovedka o tem, kako je nastalo Blejsko jezero

Tamkaj, kjer je Blejsko jezero, v starih časih ni bilo vode, ampak dolina, sredi katere je stal hrib z velikansko skalo na vrhu. V mesečnih nočeh so se ob tej skali zbirale gorske vile in plesale.

V zeleni dolini in na strmih tratah hribca pa so podnevi pastirji pasli ovce. Ovčice pa so popasle tudi travo, ki je rasla okrog skale na hribcu. Zato so se nekega dne vile razjezile in pastirjem zagrozile: »Če ne boste ogradili skale na vrhu hribca, da bi vaše ovce ne popasle naše travice, jo bomo ogradile me!«

Vilinskim grožnjam pa so se pastirji samo smejali in še naprej pustili svoje ovce na hribec, kjer so pomulile vso travo okrog vilinske skale. Zaradi tega si je neko noč najmlajša in najlepša vila med plesom na trdi zemlji zlomila nogo.

Vile so se maščevale nad neposlušnimi pastirji. Z bližnjih planin so priklicale vodo, ki je prihrumela v dolino in jo zalila, da je samo še hribček s skalo gledal iz nje. Tako so si gorske vile ogradile skalo na hribcu, kjer so poslej nemoteno plesale v mesečnih nočeh.

Tako je nastalo Blejsko jezero z zelenim otokom.

*iz knjige Slovenska dežela v pripovedki in podobi, Dušica Kunaver*

O čem nas lahko ta pripoved pouči?

V slovanski mitologiji so vile nadnaravna bitja z magičnimi sposobnostmi, so modre in svete žene ali božje deklice. Ljudje nekoč so verjeli, da vile prebivajo v gozdovih, v votlinah skalnih sten, na vrhovih gora, v bližini studencev, jezer in na bregovih rek ter naj bi ljudi učile peti in plesati - ples življenja.

Vile so elementi narave, so vseprisotna energija, ki nas obdaja in podpira. Vile so lahko uprizarjale nevidne entitete ali življenjski tok, ki nas vselej vodi po naši poti. Včasih nas življenje opozarja, da nekaj ne delamo prav, tako kot so vile opozarjale pastirje: *»Če ne boste ogradili skale na vrhu hriba, da bi vaše ovce ne popasle naše travice, jo bomo ogradile me!«*

**Če ne bomo nekaj v življenju spremenili, ko nas ta jasno opozarja, nam bo življenje dalo še težjo oziroma neizogibno lekcijo.** Ta nas lahko pahne kot voda, ki je prihrumela v dolino, in nam pomaga, da se spremenimo, čeprav morda boleče. **Lažje je torej, če takoj prisluhnemo šepetu vil ali življenjskemu toku in kar se da urno napravimo tisto, kar nam veleva.**

*Ana Vehovar*

PRAVLJICA O JEZERKI,

PIVŠKI VILINSKI KRALJICI

Vile na Pivškem so od nekdaj burile duhove. O njih so nam

pripovedovali naši pradedje, ki so jih srečevali pri svojih kmečkih

opravilih v gozdu, na polju ali ob jezerih. Seveda se niso vsem

prikazale, pa tudi videli jih vsi niso. Vile, palčki, škratje, povodni

možje in vsa ostala pravljična bitja so včasih zelo nepredvidljiva,

včasih nagajiva, včasih pa tudi zelo dobrodušna. Vedno pa so

pripravljena pomagati vsakomur, ki ima dobro srce. A gorje tistemu,

ki ne spoštuje njihovega srca in zlorabi njihovo pomoč.

Jezerka je bila starodavna vila, ki je poznala zgodbo Matere Zemlje

pred milijoni let, ko je Pivško kotlino še preplavljalo morje. To

zgodbo je pripovedovala našim starim lovcem, ki so lovili divje

živali in ribe za hrano. Vsak kamen, ki so ga obdelali za orodje, je

nastal iz soka in krvi Matere Narave, ki je rojevala živa bitja. In ko je

njihovo življenje usahnilo, se je spremenilo v pesek, prod in kamen.

Zato so naši predniki ljubeče uporabljali kamnito orodje in poslušali

Jezerko, ki je bila podoba Matere Narave. Njeno ime se je v tisočletjih

spreminjalo in kdor je Jezerko srečal ob Pivških jezerih, jo je po svoje

imenoval.

Tako je nekoč posedala ob Studencu, na Špičku, hribu nad

Palškim jezerom. Družbo so ji delale vodne vile, ki so si umivale

dolge kodraste lase v bistri vodi. Studenčnica je veselo žuborela v

pomladnem soncu. Bolj, ko so si izpirale bleščeče lase, več kristalno

čiste vode je vrelo iz izvira. Potem so skupaj z Jezerko zaplesale v

krogu in zapele pesem:

*Studenec, Studenec,*

*bistri Studenec!*

*V kristalčke preliva*

*te Sončni lestenec,*

*v odejo srebrno*

*te Mesec zasniva,*

*Daníca jo svetla v jutru odkriva.*

Nekega dne se je mlad pastir, ki je pasel čredo v bližini, odpravil k

Studencu, da bi se odžejal. Ravno tedaj so vile veselo pele in plesale.

Ko jih je zagledal, se začudenja ni mogel niti premakniti. Skrit za

grmom je opazoval prelepe vilinske deklice in njihov čarobni ples,

dokler niso izginile druga za drugo v bistrini vode pod skalovjem.

Nato se je odpravil proti domu, kajti po vodo k Studencu si ni upal,

misleč, da je to začaran kraj. Ko je naslednjega jutra zopet gnal čredo

na pašo, je vzel s seboj hlebček kruha in čutaro z vodo. Opoldne

je sedel v travo tam, kjer so danes razvaline cerkve svete Marjete.

Tedaj pa je pristopila k njemu stara ženica. ≫Zašla sem v gozdu,≪ je

tiho rekla. Nato je počasi iztegnila roko rekoč: ≫Zelo sem lačna in

utrujena. Mladenič, prosim te za košček kruha.≪ Fant je bil dobrega

srca in je rekel: ≫Mamica, kar k meni prisedite, bova skupaj jedla.≪

Toda, ko je odlomil kruh, da bi ga dal ženici, se je ta v trenutku

spremenila v prekrasno deklico z zlatimi lasmi in bleščečo krono iz

modrih draguljev na glavi.

≫Ne boj se≪, je spregovorila, ≫Jezerka sem, vilinska kraljica, varuhinja podzemnih jezer in voda. Moje prijateljice so vodne vile, ki prebivajo v tolmunih potokov in rek ter v izvirih studencev skupaj s palčki skrbijo, da so vode kristalno čiste. Gorje tistemu, ki se bo drznil

onesnažiti in oskruniti naš prostor! Prišli bodo hudi časi. Ljudje

bodo postajali čedalje bolj hudobni in vode po svetu bodo močno

onesnažene. Veliko bo bolezni, vojn in lakote. Zato Tebi, ki si dobrega

srca razkrivam skrivnost. Bistra voda v Studencu je zdravilna. Če jo

boš pil, boš dočakal visoko starost in nikoli ne boš bolan. Pomagati

pa moraš tudi drugim. Tvoje roke bodo postale čarobne in zdravil

boš živa bitja vseh bolezni.≪ Potem ga je prijela za roke, zaprla oči in

tiho zašepetala čarne skrivnostne besede. Nato je izginila, mladenič

pa je še dolgo čutil na ustnicah sladkobno topel val. Zdelo se mu

je, da ga je vila poljubila, čeprav tega ni videl. Kot začaran je strmel

predse in dolgo premišljeval o nenavadnem dogodku. Mislil si je,

da bo najbolje, če nikomur ne pove, kaj je doživel. Pomagal pa je

vsakomur, kot je Jezerka naročila.

Ljudem se je zdel malce čudaški, a spoštovali so njegove zdravilne

moči. Med seboj so se pogovarjali: ≫Tam v borštu je nekaj doživel, a

je moralo biti dobrohotno, kajti vsem nam pomaga v težavah. Naj bo

tako, bodimo mu hvaležni.≪

Minila so leta, pastir se je postaral. Sklenil je, da mora zaupati

skrivnosti svoji prvorojeni hčerki, kajti v zakonu so se mu rodile tri.

Ko jo je o vsem poučil, jo je blagoslovil in kmalu zatem umrl.

Hči je hodila po zdravilno vodo v Studenec in storila vse kar ji je oče

naročil. Tudi sama je srečevala vodne vile, ki so ji dajale nasvete.

Toda nekega dne sta šli na skrivaj za njo tudi sestri in videli vilo

Jezerko, ki se je pogovarjala z njuno sestro. Stekli sta proti vasi in

ljudem vse povedali. Najstarejša ženica v vasi pa je dejala: ≫Tam je

sveti kraj.≪

Čez nekaj let je v deželo prišla nova vera. Na mesto, kjer se je nekoč

prikazala Jezerka, so postavili cerkev, ki so jo posvetili sveti Marjeti

iz Antiohije, ponekod imenovani tudi Morski biser. Svetnica je ščitila

polja pred nevihtami, poplavami in sušo ter ljudi pred ugrizi kač.

Ljudje so ji na njen god ‒ 20. julija, prinašali šopke iz poljskih in

vrtnih marjet.

Včasih pa so tam v jutranjem soncu, ki se je igralo s sladko roso in

poljubljalo zelene lipove liste, slišali Jezerkino otožno petje:

*Nekoč je k meni hodil fantič mlad,*

*oj fantič mlad*

*ki imel me je srčno rad,*

*oj srčno rad,*

*je vodo mojo bistro pil,*

*ljubezen mojo použil.*

**(Ana Horvat)**